Renosterhorings in voertuig in wildreservaat gevindArgieffoto: Maroela Media Vier verdagtes is Dinsdag in hegtenis geneem nadat ŉ vuurwapen en twee renosterhorings verlede week in ŉ verlate voertuig in die Madikwe-wildreservaat gevind is. Brig. Sabata Mokgwabone, woordvoerder van die polisie, het gesê die polisie het inligting ontvang dat verdagtes verlede Woensdag die wildreservaat in Noordwes, op die grens met Botswana, binnegekom het met die doel om renosters te stroop. Die polisie het die inligting opgevolg en die verdagtes in die reservaat aangetref. “Die verdagtes het glo die polisie gesien en hul voertuig net daar gelos en te voet gevlug,” het Mokgwabone gesê. “Die polisie het die voertuig deursoek en ŉ vuurwapen, messe en twee renosterhorings daarin gevind.” Mokgwabone het gesê verskeie leidrade is opgevolg en vier verdagtes is Dinsdag in Winterveldt naby Soshanguve in hegtenis geneem. Die verdagtes, almal tussen die ouderdomme van 26 en 41 jaar, sal môre in die Zeerust-landdroshof verskyn op aanklagte van sameswering tot renosterstroping, asook die onwettige besit van ŉ vuurwapen en renosterhorings.